Вялікія планы гаспадарка мае на рэканструкцыю існуючай інфраструктуры, з чым непарыўна звязаны будучы прырост пагалоўя. Як адзначыў дырэктар ААТ “Батчы” Сяргей Гліннік, першы малочнатаварны комплекс на 1100 галоў дойнага статку з удзелам сродкаў абласнога бюджэту будзе створаны шляхам рэканструкцыі фермы ў Шыповічах – там пабудуюць 2 памяшканні і даільную залу. Другая сучасная ферма, таксама на 1100 галоў, запланавана ў вёсцы Дзявяткі – на гэты раз з прыцягваннем інвестыцый ААТ “Кобрынскі масларобна-сыраробны завод”. Па інфармацыі дырэктара гаспадаркі 300 галоў дойнага статку плануецца дабавіць ужо да канца 2019 года, увогуле ж ён павінен дасягнуць узроўню ў 3500 галоў. Улічваючы той факт, што зараз дойны статак складае 1329 галоў, змены прадугледжваюцца маштабныя.